У С Т А В

НА НАРОДНО ЧИТАЛИЩЕ „СВ. КЛИМЕНТ ОХРИДСКИ” С. СКЛАВЕ,

ОБЩ. САНДАНСКИ ОБЛ. БЛАГОЕВГРАД

Народно читалище „Св. Климент Охридски” с. Склаве, общ. Сандански, обл. Благоевград, е уникално достояние на хората от селото. Създадено още през 1926г., то вече повече от 80 години оказва влияние във формирането душевността и културата на склавското население и е пример за силата на местния творчески дух.

Глава първа

ОБЩИ ПОЛОЖЕНИЯ

Чл. 1. С този устав се урежда продължаване съществуването, устройството, управлението, дейността, финансирането, издръжката и прекратяването на читалището.

Чл. 2. /1/ Народно читалище „ Св. Кл. Охридски” е традиционно самоуправляващо се културно- просветно сдружение в с. Склаве, общ. Сандански, обл. Благоевград, което изпълнява и държавни културно- просветни задачи. В неговата дейност могат да участват всички физически лица без оглед на ограничения на възрастта и пол, политически и религиозни възгледи и етническо самосъзнание.

/2/ Народно читалище ”Св. Кл. Охридски” с. Склаве е юридическо лице с нестопанска цел.

Чл. 3. /1/ Целите на читалището са да задоволява потребностите на гражданите от селото и района, свързани със :

1. развитие и обогатяване на културния живот, социалната и образователната дейност на населението на с. Склаве;

2. запазване на обичаите и традициите на селото и района;

3. разширяване на знанията на гражданите и приобщаването им към ценностите и постиженията на науката, изкуството и културата;

4. възпитаване и утвърждаване на национално самосъзнание;

5. осигуряване на достъп на информация.

/2/ За постигане на целите по ал. 1, читалището извършва основни дейности като:

1. уреждане и поддържане на библиотеката, читалня, фото, фоно, филмо и видеотека, както и създаване и поддържане на електронна и информационна мрежа;

2. развитие и подпомагане на любителското художествено творчество;

3. организиране на школи, кръжоци, курсове, клубове, кино и видеопоказ, празненство, концерти, чествания и младежки дейности;

4. събиране и разпространение знания за родния край;

5. създаване и съхраняване на музейна колекция съгласно Закона за културното наследство;

6. предоставяне на компютърни и интернет услуги.

/3/ Народно читалище „Свети Климент Охридски” с. Склаве може да развива и допълнителна стопанска дейност, свързана с предмета на основната му дейност, в съответствие с действащото му законодателство, като използва приходите от нея за постигане на определените в устава цели. Читалището не разпределя печалба.

/4/ Читалището няма право да предоставя собствено или ползвано от него имущество възмездно или безвъзмездно:

1. за хазартни игри и нощни заведения;

2. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

3. за постоянно ползване от политически партии и организации;

4. на председателя, секретаря, членовете на настоятелството и проверителната комисия и членовете на техните семейства.

Чл. 4. Читалището може да се сдружава с други читалища за постигане на своите цели, за провеждане на съвместни дейности и инициативи по реда на Закона за народните читалища.

Глава втора

УЧРЕДЯВАНЕ И СЪЩЕСТВУВАНЕ

Чл. 5. /1/ Народно читалище „Св. Климент Охридски” с. Склаве е учредено и може да продължи своето съществуване с най- малко 50/петдесет/ дееспособни физически лица, които могат да вземат решение на общото събрание.

/2/ Общото събрание приема новия устав на читалището и избира неговите органи. Уставът урежда:

1. наименованието;

2. седалището;

3. целите;

4. източниците на финансиране;

5. органите на управление и контрол, техните правомощия, начина на избирането им, реда за свикването им и за вземане на решения;

6. начина за приемане на членове и прекратяване на членство, както и реда за определяне размера на членския внос.

/3/ Читалището може да открива клонове в селата, в които няма други читалища.

Чл. 6. /1/ Читалището придобива качеството на юридическо лице с нестопанска цел с вписването му в регистъра на Благоевградския окръжен съд.

/2/ Вписването на читалището в регистъра на Благоевградски окръжен съд се извършва без такса по писмена молба от настоятелството, към която се прилагат:

1. протоколът от общото събрание;

2. уставът на читалището, подписан от членовете на читалището;

3. нотариално заверен образец от подписа на лицето, представляващо читалището и валидния печат на читалището.

/3/ В регистъра се вписват:

1. наименованието, седалището и годината на основаване на читалището;

2. уставът;

3. имената на членовете на настоятелството и на проверителната комисия;

4. името и длъжността на лицата, които ще представляват читалището;

5. настъпилите промени по т. 1-4.

/4/ Наименованието на читалището трябва да не въвежда в заблуждение и да не накърнява добрите нрави. То се изписва на български език. Към наименованието на читалището се добавя и неговото първоначално създаване.

/5/ Седалището на читалището е населеното място където се намира неговото управление. Адресът на читалището е адресът на неговото управление.

/6/ Всяка промяна в настоятелствата по чл.4 трябва да бъде заявена в 14 дневен срок от възникването й.

/7/ С пререгистрацията си в Благоевградския окръжен съд, читалището си запазва правото да получава държавна и общинска субсидия след вписването в регистъра на народните читалища към Министерството на културата, в който се вписват:

1. наименование на читалището;

2. седалището на читалището;

3. клонове на читалището;

4. името на лицата които представляват читалището;

5. ЕИК и БУЛСТАТ;

6. настъпилите промени по т. 1-5.

/8/ Читалищното настоятелство в 7-дневен срок от вписване на читалището в съдебния регистър, подава заявление за вписване в регистъра на Министерството на културата, към което се прилагат данните към ал.7 и устава на читалището.

/9/ Читалището получава от Министерството на културата или оправомощено от него лице, удостоверение за вписване в регистъра. Такова удостоверение или служебно уведомяване получава и кмета на общината.

/10/ ако читалището не се пререгистрира до 09.06.2010год. се лишава от правото на субсидия от държавния и общинския бюджет, както и ползване на държавно и общинско имущество.

Глава трета

УПРАВЛЕНИЕ

Чл. 7. /1/ Членовете на читалището са индивидуални, колективни и почетни. Приемането им става с писмено заявление до Председателя.

/2/ Индивидуалните членове са български граждани. Те биват действителни и спомагателни:

1. действителните членове са лица навършили 18 години, които участват в дейността на читалището, редовно плащат членски внос и имат право да избират и да бъдат избирани;

2. спомагателните членове са лица до 18 години, които нямат право да избират и да бъдат избирани; те имат право на съвещателен глас.

/3/ Колективните членове съдействуват за осъществяване целите на читалището, подпомагат дейностите, поддържане и обогатяване на материалната база и имат право на един глас в общото събрание. Колективни членове могат да бъдат:

1. професионални организации;

2. стопански организации;

3.търговски дружества;

4. кооперации и сдружения;

5. културно-просветни и любителски клубове и творчески колективи.

/4/ Почетни членове могат да бъдат български и чужди граждани, с изключителни заслуги за читалището.

Чл. 8. Органи на читалището са общото събрание, настоятелството и проверителната комисия.

Чл.9. /1/Върховен орган на читалището е общото събрание.

/2/ Общото събрание на читалището се състои от всички членове на читалището, имащи право на глас.

Чл. 10. /1/ Общото събрание:

1. изменя и допълва устава;

2. избира и освобождава членовете на настоятелството, проверителната комисия и Председателя;

3. приема вътрешни актове, необходими за организацията на дейността на читалището;

4. приема и изключва членове на читалището;

5. определя основни насоки на дейността на читалището;

6. взема решения за членуване или за прекратяване на членството в читалищното сдружение;

7. приема бюджета на читалището;

8. приема годишния отчет до 30 март на следващата година;

9. определя размера на членския внос;

10. отменя решения на органите на читалището;

11. взема решения за откриване на клонове на читалището след съгласуване с общината;

12. взема решение за прекратяване на читалището;

13. взема решение за отнасяне до съда на незаконосъобразни действия на ръководството или отделни читалищни членове.

/2/ Решенията на общото събрание са задължителни за другите органи на читалището.

Чл. 11. /1/ Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас.

При отказ на настоятелството да свика извънредно общо събрание, до 15 дни от постъпването на искането, проверителната комисия или една трета от членовете на читалището с право на глас могат да свикат извънредно общо събрание от свое име.

/2/ Поканата за събрание трябва да съдържа дневния ред, датата, часа и мястото за провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други обществени места в селото, трябва да бъде залепена поканата за събранието.

/3/ Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по малко от половината плюс един при извънредно общо събрание.

/4/ Решенията по чл. 10 ал. 1, т. 1, 4, 10, 11 и 12се вземат с мнозинство най-малко от две трети от всички членове. Останалите решения се вземат с мнозинство повече от половината от присъстващите членове.

/5/ Две трети от членовете на общото събрание на читалището могат да предявят иск пред окръжния съд за отмяна решението на общото събрание, ако то противоречи на закона или устава.

/6/ Иска се предявява в едномесечен срок от узнаването на решението, но не по-късно от една година от датата на вземане на решението.

/7/ Прокурорът може да иска от окръжния съд да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.

Чл. 12 /1/ Изпълнителен орган на читалището е настоятелството, което се състои най-малко от трима членове, избрани за срок до три години.

Същите да нямат роднински връзки по права и съребрена линия до четвърта степен.

/2/ Настоятелство:

1. свиква общо събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря на читалището и утвърждава длъжностната му характеристика.

/3/ Настоятелството взема решения с мнозинство повече от половината на членовете си.

Чл. 13. /1/ Председателя на читалището е член на настоятелството и се избира от общо събрание за срок от (3) години.

/2/ Председателят:

1. организира дейността на читалището съобразно закона, устава и решенията на общото събрание;

2. представлява читалището;

3. свиква и ръководи събрания на настоятелството и председателства общото събрание;

4. отчита дейността си пред настоятелството;

5. сключва и прекратява трудовите договори със служителите съобразно бюджета на читалището и въз основа решение на настоятелството.

Чл. 14. /1/ Секретарят на читалището:

1. организира изпълнението на решенията на настоятелството, включително решенията за изпълнение на бюджета;

2. организира текуща основна и допълнителна дейност;

3. отговаря за работата на щатния и хонорувания персонал;

4. представлява читалището заедно и поотделно с председателя.

/2/ Секретаря не може да е в роднински връзки с членовете на настоятелството и на проверителната комисия по права и съребрена линия до четвърта степен, както и да бъде съпруг (съпруга) на председателя на читалището.

Чл. 15. /1/ Проверителната комисия се състои от най-малко от трима членове, избрани за срок от три години.

/2/ Членовете на проверителната комисия не могат да бъдат лица, които са в трудовоправни отношения с читалището или са роднини на членовете на настоятелството, на председателя или на секретаря по права линия, съпрузи,братя, сестри и роднини по сватовство по първа степен.

/3/ Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

/4/ При констатирани нарушения проверителната комисия уведомява Общото събрание на читалището, а при данни на извършено престъпление и органите на прокуратурата.

Чл. 16 не могат да бъдат избрани за членове на настоятелството и на Проверителната комисия, и за секретари лица, които са осъждани от лишаване от свобода за умишлени престъпления от общ характер.

Чл. 16 членовете на настоятелството, включително председателя и секретарят, подават декларации за конфликт на интереси при условията и реда на Закона за предотвратяване и разкриване на конфликт и разкриване на конфликт на интереси. Декларациите се обявяват на интернет страницата.

Глава четвърта

ИМУЩЕСТВО И ФИНАНСИРАНЕ

Чл. 17. Имуществото на Народно читалище „Свети Климент Охридски-1926” с. Склаве се състои от право на временно стопанисване и управление на читалищната сграда и други вещни права, вземания, ценни книжа, други права и задължения.

Чл. 18. Читалището набира средства от следните източници:

1. членски внос;

2. културно-просветна и информационна дейност;

3.субсидия от държавния и общинския бюджет;

4. наеми от движимо и недвижимо имущество;

5. дарения и завещания;

6. други приходи.

Чл. 19. /1/ От предвидените от държавния и общинския бюджет средства за читалищна дейност, читалището получава определена сума за самостоятелно управление, като изпраща свой представител за участие в комисия с представител на Общината и представители на всяко друго читалище.

/2/ При недостиг на средства за ремонт и поддръжка на читалищната сграда, читалището се обръща за осигуряването им от Общинския съвет гр. Сандански.

Чл. 20. /1/ Читалището неможе да отчуждава недвижими вещи и да учредява ипотека върху тях.

/2/ Движими вещи могат да бъдат отчуждавани, залагани, бракувани или заменени с по-доброкачествени само по решение на настоятелството.

Чл. 21. Недвижимото и движимото имущество на читалището, както и приходите от него не подлежат на принудително изпълнение, освен за вземания, произтичащи от трудови правоотношения.

Чл. 22. /1/ Читалищното настоятелство изготвя годишния отчет за приходите и разходите, който се приема от Общото събрание.

/2/ Отчетът за изразходваните от бюджета средства се представя в община Сандански.

Чл. 22а. /1/ Председателят на читалището ежегодно в срок до 10 ноември представя на кмета на общината предложения за своята дейност през следващата година.

/2/ Кметът на общината внася направените предложения в общинския съвет, който приема годишната програма за развитие на читалищната дейност в общината.

/3/ Мероприятията в програмата по ал.2 се изпълняват от читалището въз основа на финансово обезпечен договор, сключен с кмета на общината.

/4/ Председателя на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал. 2 и за изразходваните от бюджета средства през предходната година.

/5/ Докладът по ал.4 на читалището се обсъжда от общинския съвет на първото открито заседание след 31 март в присъствието на представител на читалището – вносител на доклада.

Глава петта

ПРЕКРАТЯВАНЕ

Чл.23. /1/ Народно читалище „Свети Климент Охридски 1926” с. Склаве може да бъде прекратено по решение на общото събрание, вписано в регистъра на Благоевградския окръжен съд, ако:

1. дейността му противоречи на закона, устава и добрите нрави;

2. имуществото му не се използва според целите и предмета на дейността на читалището;

3. е на лице трайна невъзможност читалището да действа или не развива дейност за период от две години. В тези случаи министъра на културата изпраща сигнал до прокурора за констатирана липса на дейност на читалището;

4. не е пререгистрирано по законния ред;

5. е обявено в несъстоятелност.

/2/ Прекратяването на читалището по решение на окръжния съд може да бъде поставено по искане на прокурора, направено самостоятелно или след подаден сигнал от министъра на културата.

/3/ Прекратяването на читалището по искане на прокурора се вписва служебно.

Чл. 24. Читалищното сдружение, в което читалището е членувало за прекратяването, неможе да претендира за имуществото му.

Чл.25. Имуществото на читалището след прекратяването му се предава на общината, която е длъжна да го предостави за читалищна дейност организация, която е най-близка до нашето читалище.

Глава шеста

АДМИНИСТРАТИВНО – НАКАЗАТЕЛНИ РАЗПОРЕДБИ

Чл. 26. Председател и /или/ секретар на читалище, който предостави имущество в нарушение по чл. 3, ал. 4, се наказва с глоба от 500 до 1000 лева и с лишаване от право да заема изборна длъжност в читалището за срок от 5 /пет/ години.

Чл. 27. Председател на читалището, който не заяви вписване в регистъра на читалищата към министъра на културата, в срока по чл. 6, ал. 8, се наказва с глоба от 150 до 300 лева.

Чл. 28. Председател на читалището, който не предостави доклад за извършената читалищните дейности и за изразходваните от бюджета средства в срока по чл. 22а, ал. 4, се наказва с глоба от 150 до 300 лева.

Чл. 29. /1/ Нарушенията се установяват с актове на:

1. оправомощени от министъра на културата длъжностни лица – за нарушения по чл. 27;

2. кмета на общината или оправомощени от него длъжностни лица – за нарушения по чл. 26 и чл. 28.

/2/ Наказателните постановления се издават от министъра на културата или оправомощен от него заместник министър, съответно от кмета на общината.

ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ

Параграф 1. Народно читалище „Свети Климент Охридски-1926” с. Склаве е право приемник на Народно читалище „Св. Климент Охридски” с. Склаве, вписано в регистър 50 на Благоевградския окръжен съд с решение № 210 от 22.01.2007год. под № 25, том/стр. 1/100 по ф.д. № 801/1997год.

Параграф 2. Читалището има име, кръгъл печат с надпис: Народно читалище „Св. Климент Охридски-1926” с. Склаве , Община Сандански, с разтворена книга в центъра на печата.

Параграф 3. Празник на читалището е 11 май – денят на Светите равноапостоли Кирил и Методи.

Параграф 4. Този устав е приет на Общото събрание на читалището, състояло се на 22.12.2009г. За приемането му гласуваха 55 от присъствалите 55 членове на читалището, съгласно приложения списък.

ПРЕДСЕДАТЕЛ:…………………………..

/Павел Пъхнев/